Imtella' Jannar 10, 2021 Kull meta għaddiet minn xkiel f'ħajjitha, Doris Pace sabet żvog fil-ħjata, u waqt il-Covid sarrfet il-ħin f'darha bil-ħjata tal-maskri biex tqassamhom b'xejn lil min huwa fqir u vulnerabbli. Dan il-ġest attira l-attenzjoni saħansitra tal-President tal-Kummissjoni Ewropea, tant li din l-anzjana Misidjana ġiet imfaħħra għall-ispirtu ta' komunità li wriet mal-ġirien tagħha. F'intervista ma' TVM, Doris Pace enfasizzat l-importanza li f'dan iż-żmien, l-anzjani jedhew biex jibqgħu f'saħħithom fiżikament u mentalment. Żorna d-dar ta' Doris Pace fl-Imsida u sibniha għaddejja bix-xogħol tagħha tal-ħjata ta' maskri. Doris qaltilna li sa llum diġa għamlet iktar minn elf maskra. Ma' TVM, irrakkontat kemm għaddiet minn ċirkostanzi diffiċli f'ħajjitha, fosthom romlot ta' 34 sena, madankollu qatt ma qatgħet il-ħjata li qalet isserviha ta' żvog u rilassament. "Kelli z-zijiet tiegħi ħajjata wkoll, primi, minn Ħal Qormi. Meta kont żgħira dejjem kelli dil-ħajra jiġifieri u kien hawn żewġ ħajjata fl-Imsida u fil-vaganzi tas-sajf kont immur ngħinhom, inxellilhom u hekk u għoġbitni bqajt nitgħallem u tgħallimt u kont inħit ħafna. Kont inħit lin-nies u issa m'għadnix, imma l-ħjata qatt ma qtajtha għax inħobbha." Din l-anzjana Misidjana ġibdet l-attenzjoni tal-President tal-Kummissjoni Ewropea Ursola Van der Leyen, li fi tweet ftit tal-jiem ilu, faħħret il-ġest ta' Doris li mill-qomos bdiet tħit il-maskri u tqassamhom lill-ġirien. Von der Leyen ġabet l-eżempju ta' Doris biex turi kif l-ispirtu ta' komunità qiegħed kullimkien fl-Ewropa. Iżda kif ġietha din l-idea lil Doris? "Għandi ħabib tiegħi Simon Debono u dak kien iqassam l-ikel b'xejn f'Marzu 'l hemm u mbagħad għedtlu mela trid mela mal-ikel intuhom maskra lin-nies u minn maskra ġew ħafna mbagħad u bdejt nagħmel kaxxa, jiġi għaliha, iqassamha lin-nies li ma jistgħux jixtru maskri." Doris Pace qalet li l-ħjata u passatempi oħra għenuha biex iżżomm ruħha attiva anke fiż-żmien meta minħabba l-imxija l-anzjani kienu mħeġġa joqgħodu ġewwa. "Jiena daqqa nħit, daqqa nilgħab mal-pjanti,kont nimliha l-ġurnata, anzi xtaqtha li tkun itwal, għax dejjem għaddejja u daqqa ssajjar xi ħaġa tajba jiġifieri. Trid iżżomm ruħek attiva inkella taqa' anke f'dipressjoni." Doris, li hi attiva wkoll fil-Fondazzjoni Nanniet Malta, qaltilna li kuljum taħseb xi proġett ġdid li tista' tibda, mhux biss biex iżżomm ruhħa attiva, imma wkoll biex tgħin lil ħaddieħor.